Tidligt onsdag eftermiddag startede en brand på en terrasse ved en villa i Gug. Branden startede, selvom ingen var hjemme, og køkkenet formentlig var slukket, som sædvanligt, når man tager på arbejde eller i skole. I stedet tyder det på, at malerspande og malerklude på terrassen selvantændte. De startede branden, hvorfra ilden voksede op ad vinduespartier og op til taget på to-plans villaen. - Det er lykkes os at slukke branden og redde indboet. Der er primært udvendige skader og lidt sod på loftet, fortæller indsatsleder ved Nordjyllands Beredskab, Søren Korsgaard. Hold maling i skyggen Husejerne blev tilkaldt af politiet med en melding om, at der var ild i huset. De kom hjem til et trist syn, beretter indsatslederen, der var på stedet, da de ankom. - Når malerspande med olie står ude i solen, stiger trykket i bøtten. Det får låget til at ryge af, og så risikerer man, at det antænder, siger han og tilføjer: - Derfor skal man aldrig stille malerklude og spande i direkte sollys. Det skal holdes i skyggen. De kommende dage er der over dele af Nordjylland varslet varmebølge, og derfor kan det være en god idé at være opmærksom. Bøde til husejer Ejeren af huset er nu sigtet for overtrædelse af Beredskabsloven. Det fortæller vagtchef ved Nordjyllands Politi, Jesper Sørensen. -	Hvis ikke man udviser forsigtighed med ild eller andre ting, der kan bryde i brand, kan man sigte for beredskabsloven. Det er også hvis man eksempelvis går rundt med en ukrudtsbrænder og starter en brand,  eller hvis man har glemt en gryde på komfuret, forklaerer han. Som udgangspunkt er straffen en bødestraf.

Opsummering:
Husejere er i dag kommet hjem til et ærgerligt syn. En afbrændt terrasse og et reparationsarbejde på husets tag. Dertil kommer en sigtelse for overtrædelse af Beredskabsloven.